Um hundrað manns freistuðu þess í dag að skoða Geysissvæðið án þess að greiða aðgangseyri . Hópurinn átti í litlum vandræðum við að komast inn á svæðið , enda voru tollverðir landeigenda hvergi sjáanlegir . Síðustu daga hafa landeigendur við Geysi rukkað sex hundruð krónur inn á svæðið . Þegar mest lætur heimsækja um sex þúsund ferðamenn Geysissvæðið á dag . Ögmundur Jónasson boðaði komu sína á svæðið í dag og ætlaði ekki borga neitt . Fyrir hádegi voru 12 starfsmenn að rukka ferðamenn og Íslendinga en þeir voru farnir áður en Ögmundur kom á svæðið og átti því greiða leið á svæðið . „ Hvers vegna skildi það vera ? Jú það er þegar að fólk kemur til að standa á lagalegum rétti sýnum , þá hverfa rukkararnir af hólmi , “ sagði Ögmundur í Haukadal í dag . Talsmaður landeigenda segir ástæðuna fyrir því að engin gjaldtaka var í dag , vera markaðsátak sveitarfélaga á Suðurlandi , Leyndardómar Suðurlands . Það hafi verið heppilegt að þetta hafi fallið svona saman í dag . Þá er Ögmundur sakaður um tvískinnung í afstöðu sinni til náttúruverndar . Örvar Þór Kristinsson , formaður félags leiðsögumanna , sagði í kvöldfréttum Stöðvar að svo virtist vera sem minni hætta væri á svæðinu eftir hádegi . „ Það þarf ekki að vera með öryggisverði og fólk að passa upp á svæðið . Ég skil þetta ekki alveg . “ „ Það eru miklu fleiri tugþúsundir sem eru með okkur í anda , “ sagði Ögmundur . „ Það er ekki nokkur stafur fyrir þessu í lögum , að þetta sé heimilt . Rukkararnir treysta sér ekki til reyna að innheimta gjaldið þegar að menn taka á móti og segjast ekki ætla að greiða . Þá hörfa þeir af hólmi . “ „ Það er þetta sem þarf að gerast allsstaðar þar sem reynt er að hafa í frammi þessa lögleysu að fólk þarf að hrinda þessu af höndum okkar . “ „ Væri ekki ráð að halda í Kerið þegar við keyrum til baka , “ sagði Ögmundur við hóp fólks á Geysissvæðinu í dag . „ Við eigum þetta allt . Sjálf ein , þjóðin og heimurinn allur . “ Ögmundur og hópurinn allur fengu frían aðgang að Kerinu í dag .